Griekwastad-ma gevonnis vir wrede babamoordGeogina Precious Rooibaatjie Foto: SAPD Die Noord-Kaapse hooggeregshof het ŉ 33-jarige ma van Griekwastad in die Noord-Kaap skuldig bevind aan die moord op haar pasgebore baba. “Geogina Precious Rooibaatjie is tot 12 jaar tronkstraf gevonnis waarvan vier jaar opgeskort is,” het kapt. CM Ehlers, woordvoerder van die polisie, Woensdag gesê. Rooibaatjie het in September 2011 by haar huis in Matlhomola in Griekwastad gekraam. Sy het die babaseuntjie in ŉ emmer vol water gedruk in ŉ poging om hom te verdrink. Sy het hom daarna uit die emmer gehaal en wou hom by ŉ toilet afspoel. Nadat dié poging ook misluk het, het sy die baba in ŉ plastieksak gedruk en hom onder haar bed ingedruk. “Die polisie het klagtes ontvang van ŉ slegte reuk wat uit haar huis kom, en het ondersoek ingestel,” het Ehlers gesê. “Die baba se ontbinde lykie is onder haar bed opgespoor.” ŉ Nadoodse ondersoek het bepaal dat die baba weens verskeie beserings en nie verdrinking nie, gesterf het. Sy sal agt jaar tronkstraf uitdien.